Diari Oficial de la Generalitat Valenciana


Sumari del DOGV 6363, del 27-09-2010 (2010/10405)

RESOLUCIÓ de 23 de setembre de 2010, de la Conselleria d'Economia, Hisenda i Ocupació, per la qual s'establixen els servicis essencials mínims amb ocasió de la vaga general convocada per al dia 29 de setembre de 2010.
-------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2010/09/23/(1)/dof/vci/html**

### Dades del document

Número de DOGV
:   6363

Data del DOGV
:   27-09-2010

Secció del DOGV
:   I. DISPOSICIONS GENERALS

Número del document
:   2010/10136


Data del document
:   23-09-2010

Organisme emissor
:   Conselleria d'Economia, Hisenda i Ocupació

Tipus de document
:   Resolució

Correcció d'errades

 Descriptors 

:   * dret de vaga
    * legislació
    * funcionari
    * vaga

RESOLUCIÓ de 23 de setembre de 2010, de la Conselleria d'Economia, Hisenda i Ocupació, per la qual s'establixen els servicis essencials mínims amb ocasió de la vaga general convocada per al dia 29 de setembre de 2010. [2010/10337]  
Antecedents:  
Primer: Vistos els escrits següents de comunicació de vaga, per mitjà dels quals, complint el requisit de preavís obligatori previst en l'article3.3 del Reial Decret Llei 17/1977, de 4 de març, es comunica a l'Autoritat Laboral la convocatòria d'una vaga general per al dia 29 de setembre de 2010:  
Les organitzacions sindicals més representatives de la Comunitat Valenciana, la Unió General de Treballadors del País Valencià i la Confederació Sindical de Comissions Obreres del País Valencià, han convocat vaga general de 24 hores, que es portarà a terme en la jornada del dia 29 de setembre d'enguany, començant a les 0 hores i acabant a les 24 hores del dia 29 mencionat, així com en els torns de treball que iniciant-se el dia 28, finalitzen dins del 29 i els que iniciant-se el dia 29, concloguen dins del dia 30, durant la jornada del dia 28 cessaran en la seua activitat laboral i funcionarial els treballadors i funcionaris la prestació professional dels quals estiga relacionada amb l'elaboració de productes, servicis i aprovisionaments que hauran de tindre efectes immediats el dia 29. El motiu de la convocatòria de vaga és el rebuig a les mesures imposades pel RDL 8/2010 i el RDL 10/2010.  
També ha sigut convocada vaga general per al dia 29 de setembre, pel mateix motiu per Jacinto Ceacero Cubillo, com a secretari general de la Confederació General del Treball, per Gonçal Bravo Reig, en representació de Coordinadora Obrera Sindical i per Vicent Maurí Genovés, en qualitat de representant d'Intersindical Valenciana  
Així mateix, queda compresa dins de l'àmbit de la present resolució, qualsevol altra convocatòria de vaga que afecte l'òrbita dels treballadors o dels funcionaris i dels servicis públics o privats en l'àmbit territorial de la Comunitat Valenciana per al dia 29 de setembre de 2010, així com les adhesions que s'hi produïsquen.  
I s'ha complit el preavís preceptiu establit en la legislació vigent.  
Segon: La convocatòria que s'anuncia afecta diversos drets essencials constitucionalment protegits en àrees com justícia, sanitat, salut, medi ambient, transport, servicis socials, ensenyament, emergències, comunicació i servicis administratius de caràcter general o especial, per la qual cosa, d'acord amb el que establix el paràgraf segon de l'article 10 del Reial Decret Llei17/1977, sobre Relacions de Treball, i els pronunciaments reiterats del Tribunal Constitucional, l'Autoritat Laboral pot acordar les mesures necessàries per a assegurar el funcionament dels servicis afectats.  
Tercer: S'ha intentat sense efecte la mediació del Servici Interconfederal de Mediació i Arbitratge.  
Quart: La Direcció General de Treball ha mantingut reunions amb les organitzacions sindicals convocants UGT-PV CC OO-PV i Intersindical Valenciana, els dies 22 i 23 de setembre de 2010 als efectes d'audiència a les parts per a l'establiment dels Servicis Essencials Mínims que correspon a l'Autoritat Laboral Valenciana en l'àmbit de les seues competències; estes reunions han culminat amb l'acord que a este efecte s'arreplega en acta.  
Als anteriors antecedents, s'apliquen de manera general i especifica els següents:  
Fonaments de dret:  
I. La competència per a establir les mesures necessàries per al funcionament del Servici Públic, establida en l'article 10 del Reial Decret Llei 17/1977, de 4 de març, correspon al Consell de la Generalitat Valenciana i per delegació a esta Conselleria, segons el Decret 129/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, i d'acord amb el que establixen els articles 28.2, i 149.1.7 de la Constitució Espanyola i l'article. 51.1 de l'Estatut d'Autonomia de la Comunitat Valenciana, aprovat per Llei Orgànica 1/2006, de 10 d'abril, així com l'article 2n, 1 del Reial Decret 4105/82 de 29 de desembre i el seu annex I sobre transferències de funcions i servicis de l'administració de l'Estat a la Generalitat Valenciana en matèria de Treball.  
II. S'ha de conjugar l'atenció dels servicis públics amb l'exercici del dret de vaga que amb la qualificació de fonamental instituïx la nostra Constitució en l'article 28.2, tal com ha assenyalat la important sentència del Tribunal Constitucional de 8 d'abril de 1981, desenvolupada posteriorment, entre altres, per les Sentències 26 i 33/81, 51 i 53/86, 27/89 i 43/90, en concordança amb el RDL 17/97 de 4 de març. En conseqüència, s'ha de limitar el dret de vaga en la justa i estricta mesura per al manteniment dels servicis públics i l'autoritat laboral podrà acordar les mesures necessàries per a assegurar-ne el funcionament.  
En la mesura que la destinatària i creditora dels servicis afectats per la vaga és la comunitat sencera i que estos són al mateix temps essencials per a esta, aquella no pot imposar el sacrifici dels interessos dels destinataris dels servicis esmentats, entenent que el dret de la comunitat a estes prestacions és prioritari respecte del dret de vaga, sense que, d'altra banda, la consideració d'un servici com essencial signifique la supressió d'este dret per als treballadors ocupats en el dit servici, sinó només l'adopció de les garanties necessàries per al seu manteniment; i finalment assenyala que si la vaga ha de mantindre una capacitat de pressió suficient com per a aconseguir les seues objectius enfront de l'empresa, en principi destinatària del conflicte, no ha de ser-li afegida la pressió addicional del dany innecessari que patix la comunitat com a usuària dels servicis públics.  
III. D'acord amb doctrina constitucional reiterada, el caràcter essencial d'un servici, ho és, no tant per la naturalesa de l'activitat que es desplega, sinó per la dels interessos a la satisfacció dels quals es dirigix la prestació de què es tracta, i han de ser essencials els béns i interessos satisfets, perquè el servici siga essencial, la qual cosa ens situa, com s'ha assenyalat, en el lliure exercici dels drets fonamentals i de les llibertats públiques i en el lliure gaudi dels béns constitucionalment protegits, que en l'àmbit en què es concreta esta resolució, es traduïx àmpliament, pel caràcter general de la convocatòria, en el dret a la tutela efectiva de jutges i tribunals reconegut en l'article 24 de la CE, en el que disposen els articles 15 i 43 sobre el dret a la vida i a la integritat física, respectivament, en el dret a la llibertat de moviment en condicions de seguretat en el territori d'afectat per la vaga convocada, en el que disposa l'article 9.2 de la Constitució Espanyola, que imposa als poders públics el deure de promoure les condicions perquè la llibertat i la igualtat de l'individu i els grups en què s'integren siguen reals i efectives i de remoure els obstacles que impedisquen o dificulten la seua plenitud, relacionat amb l'article 50 que obliga, així mateix, els poders públics a promoure el benestar de la tercera edat per mitjà d'un sistema de servicis socials que atendran els seus problemes específics de salut, vivenda, cultura i oci, en el que disposa l'article 27 de la Constitució Espanyola, sobre dret a l'educació i el seu desenvolupament en les lleis orgàniques 8/85, de 3 de juliol, i en el deure dels poders públics quant a la protecció del medi ambient, segons ho disposa l'article 45 de la Constitució Espanyola.  
IV. La classe i el nombre de treballs que han de realitzar-se per a cobrir els drets i llibertats que el servici satisfà, i el tipus de garanties que cal adoptar, no es poden determinar de forma apriorística, sinó després d'una valoració i ponderació dels béns i/o drets afectats, de l'àmbit personal, funcional o territorial de la vaga, de la seua duració i de la resta de circumstàncies que hi concorren per a aconseguir el major equilibri entre el dret de vaga i aquells altres béns que el mateix servici essencial satisfà. (Sentència del Tribunal Superior de Justícia de Madrid de 12-11-1997, núm.: 1147/1997)  
En este sentit la sentència de la Sala 3ª del Tribunal Suprem de 15 de gener de 2007 ha incidit en l'exigència de motivació en les resolucions que fixen els servicis mínims, i assenyala que esta ha de concretar-se fins a assolir les circumstàncies singulars de la convocatòria de què es tracte.  
V. La present convocatòria afecta pel seu caràcter general altres drets, diferents dels de vaga però també essencials i constitucionalment protegits, i la totalitat dels servicis públics competència de la Generalitat, alguns en àrees tan sensibles com sanitat, educació, servicis socials o emergències, amb un únic dia de convocatòria.  
Els servicis mínims que s'estimen proporcionats i amb motivació suficient vénen sustentats per la doctrina fixada en les sentències en cassació 3856/03 de 25/07 i 7693/03 de 24/09 del Tribunal Suprem, i la Sentència 747/03 de la Sala Contenciosa Administrativa del Tribunal Superior de Justícia de la Comunitat Valenciana, la qual es ratifica en els continguts fixats en la interlocutòria de 19/06/2002 del TSJ de la Comunitat Valenciana, respecte de l'Ordre de 13 de juny de 2002, de la Conselleria d'Economia, Hisenda i Ocupació per la qual s'establien els Servicis Essencials Mínims, per a la vaga general convocada per al dia 20 de juny de 2002.  
D'altra banda, i atés que des de l'última convocatòria de vaga general fins a la present ha transcorregut un dilatat període de huit anys, cal actualitzar algun dels continguts que es van estimar congruents per la jurisprudència esmentada, bé per tractar-se de servicis que en aquell moment no eren competència de la Generalitat, com aquells que en l'actualitat són imprescindibles per a l'exercici de l'activitat com a conseqüència de l'evolució dels mitjans tècnics i l'organització dels processos.  
Les circumstàncies concretes que concorren en cada àrea afectada, siga pública o privada, el coneixement de les quals ha de permetre modular el nivell de servicis mínims exigibles, són les següents.  
En l'administració pública de la Generalitat, pel que fa a servicis burocràtics, es requerixen dotacions mínimes únicament en els servicis de registre, per cada unitat administrativa que preste este servici, per considerar-lo activitat indispensable per a prestar atenció als assumptes urgents o inajornables, relacionada amb l'exercici de drets per part dels ciutadans que hagen de realitzar les seues actuacions o sol·licituds en termini.   
Sanitat animal: per l'especial atenció que ha de donar-se a les explotacions i activitats ramaderes i pecuàries, cal disposar dels servicis veterinaris indispensables en l'àmbit territorial de la Comunitat Valenciana, i s'estima que estos se satisfan amb un veterinari per Oficina Comarcal Agrària, això és deu a la possible notificació de malalties de declaració obligatòria que puguen implicar una actuació immediata i la possibilitat d'infeccions en el bestiar o en els seus productes.  
Ports titularitat de la Generalitat: es requerix la presència de tècnics i personal de suport, en els mínims indispensables que permeten atendre qualsevol contingència que afecte la seguretat de les operacions portuàries i navegació interior, així com l'ordenació del trànsit marítim i la seguretat de les persones que utilitzen les instal·lacions portuàries.   
Centres del SERVEF.   
Els servicis mínims s'han establit tenint en compte que els destinataris de l'activitat dels Centres SERVEF d'Ocupació són els demandants d'ocupació inscrits com a tals en el SERVEF, i considerant així mateix la necessitat de garantir el seu dret a la inscripció i a la renovació de la seua demanda en la data que tenen prevista, per a evitar ser sancionats amb la pèrdua de la prestació que tenen reconeguda.  
El dret dels demandants d'ocupació, destinataris dels servicis esmentats, a tindre accés a estos servicis és prioritari respecte del dret de vaga, sense que això supose la supressió d'este dret per als treballadors /funcionaris ocupats en els dits servicis, sinó només l'adopció de les garanties necessàries per al seu manteniment.  
En conseqüència, s'estima que les oficines d'ocupació han de prestar servici un mínim de personal de la plantilla que permet conjugar adequadament la protecció de l'interés dels demandants inscrits en els Centres SERVEF d'Ocupació amb la necessària restricció que imposa l'exercici del dret de vaga.  
Seguretat i Salut en el Treball  
Els funcionaris, tècnics de Seguretat i Salut Laborals dependents de l'INVASSAT, realitzen funcions d'investigació d'accidents múltiples greus i mortals, en coordinació amb el servici de guàrdia de la Inspecció de Treball, desplaçant-se al lloc de l'accident immediatament a la recepció des del telèfon d'emergències 112 de la comunicació del succés; per consegüent és un servici essencial que s'ha de mantindre durant la jornada de vaga amb un mínim d'efectius per cada Centre Territorial de Seguretat i Salut en el Treball de l'INVASSAT.  
Administració de Justícia  
En el marc de les competències assumides per la Generalitat els servicis essencials en este àmbit són els necessaris per a garantir una atenció mínima als ciutadans en les actuacions dels distints ordes jurisdiccionals de caràcter peremptori o cautelar o que impliquen mesures d'internament, o restriccions de drets, estos servicis mínims, d'altra banda, s'adeqüen a l'acord de 16 de juny de 2002, aconseguit entre el Ministeri de Justícia i el Comité de Vaga.  
Sanitat pública  
Hi ha una sèrie de servicis en la sanitat pública, com diàlisi, radioteràpia, oncologia, transplantaments, UCI, unitats de reanimació, unitat d'hospitalització a domicili, hospital de dia i SAMU-CICU, que no poden suportar cap minva en el nivell de prestació corresponent a una jornada habitual, perquè en ells el conflicte entre el dret a la vida i a la salut i el dret a vaga implica que ha de prevaldre el primer pel seu caràcter vital. En estes unitats, l'assistència sanitària no pot ser demorada per la situació clínica del pacient, per la planificació ajustada del tractament, per les conseqüències derivades de la no assistència, i en el cas de SAMU-CICU per les característiques del servici i la seua relació amb l'atenció a les urgències i emergències.  
La resta dels servicis permet la fixació d'uns servicis en menor percentatge, amb un criteri raonable, segons la seua incidència en els drets constitucionals afectats, i estos són els següents:  
- Un 50% dels servicis habituals en servicis de farmàcia hospitalària, quiròfans programats, atenció domiciliària i centres de transfusions, a fi de garantir l'assistència sanitària dels pacients amb patologia no demorable.  
També per a garantir el suport a l'activitat assistencial que depén en gran manera dels sistemes informàtics els quals intervenen en tots els centres de salut i en la història de salut electrònica de cada pacient que conté l'estat de salut, els resultats de les proves practicades, els tractaments rebuts, les al·lèrgies, així com advertències al metge sobre incompatibilitats, efectes adversos i possibles interaccions en les prescripcions als pacients.  
Els servicis propis dels diumenges en sales d'hospitalització, quiròfans d'urgències, servicis centrals urgents i portes d'urgència. Estos són els servicis mínims imprescindibles per al funcionament d'un hospital al ser l'assistència hospitalària un servici continuat, 24 hores sobre 24, cal atendre adequadament els pacients ingressats i els que puguen fer-ho per la via de la urgència. Tampoc es poden oblidar les necessitats en servicis com ara cuines, manteniment i centraleta de telèfons.  
Per a garantir l'assistència a les consultes preferents fan falta uns servicis d'un 25% de la jornada habitual.  
- Els servicis prestats de 15:00 a 09:00 hores en els punts d'atenció sanitària i en punts d'atenció continuada de primària fan falta per a atendre a la demanda d'assistència urgent de la població en cada nivell d'assistència.  
- Els servicis propis d'un dissabte en els centres de salut i centres d'especialitats, que són els mínims necessaris per a atendre els requeriments de la població.  
En l'àmbit de la neteja i recollida de residus hospitalaris fa falta almenys la prestació dels servicis propis d'un dia festiu, perquè la higiene necessària en un local sanitari no es pot interrompre en la totalitat durant un sol dia.  
Finalment, s'ha de garantir la presència del personal imprescindible per a complir les disposicions vigents en matèria de policia mortuòria en les hores d'afectació de la vaga.  
Sanitat privada  
En l'àmbit de la sanitat privada, s'ha aconseguit un acord en data 20 de setembre de 2010, a nivell de tot l'Estat, entre la Federació Nacional de Clíniques Privades i les federacions de Sanitat i Servicis Públics de UGT, per la qual cosa els servicis mínims de caràcter essencial seran els continguts en tal acord  
Neteja viària  
Es considera que els servicis essencials mínims han de ser els d'un dia laborable en neteja interior i recollida de residus dels mercats  
Energia   
Les empreses i organismes encarregats de la producció i subministrament d'energia elèctrica, producció i distribució de gas i depuració i subministrament d'aigües, hauran de prestar un servici equivalent a l'habitual en un dia festiu, i això per a evitar situacions de perill o de desabastiment que puguen posar en risc la salut o el benestar de la població, tot això en el marc de les competències de la Comunitat Autònoma Valenciana.  
Ensenyament  
La interrupció dels servicis d'ensenyament com a conseqüència de la vaga convocada pot ocasionar una situació de perill en relació amb la seguretat dels alumnes derivada de la falta de vigilància o d'atenció sobre els menors en els centres esmentats, per això es considera imprescindible la prestació d'un servici mínim consistent en la presència física en els centres per part dels seus responsables, per a evitar qualsevol tipus d'alteració. Tampoc es pot oblidar la general afecció a la societat en general pels problemes derivats de la conciliació de la vida familiar i laboral. S'establix un professor per cicle perquè es considera que és l'únic mode de garantir, tant el dret de vaga, com el dret a treballar dels pares.   
Servicis socials  
El servici assistencial a persones discapacitades, és un sector de població requerit d'una especial protecció per la societat en general i els poders públics en particular ja que en molts casos es tracta de persones adultes els progenitors dels quals ja no existixen, o són d'avançada edat o subjectes a tutela per part de la Generalitat Valenciana, especialment en el cas de malalts mentals crònics.  
Els col·lectius atesos en els centres i servicis afectats per la vaga, en la seua majoria, necessiten atenció integral, continuada, personal i multidisciplinària, al ser persones amb un deteriorament de les seues capacitats funcionals i cognitives derivades de l'edat i de la seua situació de dependència, o derivades de la seua situació psicosocial o sociofamiliar, que necessiten la continuïtat dels servicis, per tant cal establir uns servicis mínims que garantisquen una adequada atenció dels usuaris durant la vaga.  
El criteri bàsic seguit en l'establiment dels servicis mínims esta arreplegat en l'acord subscrit en data 14 de setembre de 2010 entre les organitzacions sindicals CC OO i UGT i les organitzacions empresarials FED, LARES, FNM i AESTE, del qual hi ha còpia en el present procediment.  
Protecció Civil, Servici d'Emergències i Prevenció i Extinció d'Incendis Forestals  
Resulta imprescindible fixar uns servicis mínims indispensables per a atendre les eventuals situacions d'urgència que puguen presentar-se durant el desenvolupament de la vaga, i ha de prevaldre la protecció de les persones, dels béns i del medi ambient davant de qualsevol emergència.  
La necessitat d'estos servicis ve donada per la mateixa essència dels servicis d'emergència, que incidixen directament en la seguretat i integritat física de les persones que poden trobar-se en situacions de perill notori. També és deure dels poders públics la protecció del medi ambient, basant-se en la indispensable solidaritat col·lectiva, per la qual cosa han d'evitar la seua degradació amb tots els mitjans a l'abast.  
Cal destacar que en la data de la convocatòria persistixen les altes temperatures previsibles i la possibilitat de gota freda o d'inundacions, la qual cosa suposa un increment dels riscos ací exposats i que en la prestació dels servicis en este camp resulta imprescindible garantir que els equips actuants puguen intervindre amb equips complets   
Cal fer constar, sobre això, que, el Pla Especial Enfront del Risc d'Incendis Forestals de la Comunitat Valenciana aprovat per mitjà de Decret 163/1998, de 6 d'octubre del Govern Valencià, obliga l'administració autonòmica a diferents tasques de prevenció i extinció d'incendis forestals.  
Transport de viatgers  
No hi ha alternativa viable al servici prestat per les línies d'autobusos urbans i interurbans i l'empresa Ferrocarrils de la Generalitat Valenciana, excepte el servici de taxi, insuficient en tot cas.   
El transport públic afectat per la convocatòria de vaga és el que cobrix i vertebra la necessitat de transport urbà i interurbà entre localitats de diversa entitat poblacional i en les grans àrees metropolitanes, considerant a més que el previsible augment del transport privat tampoc podrà cobrir totes les necessitats de transport creades, i constituïx també un problema en si mateix per la massificació circulatòria i perquè podria impedir l'exercici de drets de tota índole, sobretot en la franja de població amb pitjors condicions socials i de comunicació .  
Al desenvolupar-se en tota una jornada laboral, la convocatòria també afectarà "hores punta", en les quals l'afluència de viatgers és massiva i les conseqüències en el servici majors per coincidir amb les entrades i eixides del treball, col·legis i universitats en els dies laborals i lectius.   
A més, la vaga pot afectar el transport a zones apartades i centres sanitaris d'un perfil d'usuaris més vulnerable, per les seues característiques físiques i socioeconòmiques, a les conseqüències de la impossibilitat de desplaçament.  
Mitjans de comunicació  
Finalment i per a garantir el dret dels ciutadans a la informació, s'establix com essencial el manteniment en els servicis informatius, i es fixen uns servicis mínims del 50% dels treballadors que habitualment realitzen les seues tasques per a estos servicis, al no considerar-se servici essencial la resta de la programació.  
VI. Si bé la continuïtat del servici ha de quedar assegurada durant la vaga, l'establiment dels servicis mínims ha de realitzar-se amb un criteri restrictiu, sense pretendre aconseguir el nivell de funcionament habitual, i ha d'haver una raonable adequació o proporcionalitat entre la protecció de l'interés de la comunitat i la restricció imposada a l'exercici del dret de vaga, entre els sacrificis que s'imposen als vaguistes i els que patisquen els usuaris, (SSTC 51/86, 53/86, i 123/90, entre altres).  
De tot això es conclou que en l'adopció de les mesures necessàries per a assegurar-ne el funcionament, segons establix el paràgraf segon de l'article 10 del RD 17/1977 mencionat, ha de conjugar-se l'atenció dels servicis essencials per a la comunitat amb l'exercici del dret de vaga dels treballadors per a la defensa dels seus interessos, per la qual cosa s'ha de limitar este en la justa i estricta mesura per al manteniment del dit servici, manteniment que implica únicament la prestació dels treballs necessaris per a la cobertura mínima dels drets, llibertat o béns que el mateix servici satisfà, però sense aconseguir el nivell de rendiment habitual, ni assegurar el seu funcionament normal. El Tribunal Constitucional establix que els servicis mínims afecten la part de l'activitat que es jutja no susceptible d'interrupció per a no danyar irremeiablement els drets fonamentals, les llibertats públiques i els béns protegits constitucionalment, objectiu este que es considera complit amb el nivell de servicis mínims establit en la present resolució.  
VII. En la present resolució s'han complit totes les prescripcions legals de caràcter general, així com les específiques reguladores de la matèria concreta,  
Per tot això, resolc:  
Primer  
Als efectes previstos en l'apartat 2n de l'article 10 del Reial Decret 17/1977, de 4 de març, es determinen les mesures necessàries per a assegurar el funcionament dels servicis públics afectats per la convocatòria de vaga del dia 8 de juny de 2010, els quals quedaran establits com a continuació s'especifica:   
1. Administració general del Consell i servicis burocràtics  
1.1. Un funcionari o empleat públic per cada un dels servicis de registre general en els centres de treball en què hi haja la dita unitat.  
2. Servicis Veterinaris de Sanitat Animal dependents de la conselleria d'Agricultura: Pesca i Alimentació  
2.1. Un veterinari amb competència en matèries de sanitat animal per Oficina Comarcal Agrària.   
3. En els ports de què és titular la Generalitat Valenciana  
3.1. Un enginyer tècnic d'obres públiques per cada grup de ports.  
3.2. Un auxiliar d'explotació portuària en cada un dels ports de Vinaròs, Benicarló, Peníscola, Borriana, Cullera, Dénia, Xàbia, Calp, Altea, la Vila Joiosa, el Campello, Santa Pola i Torrevieja   
4. Centres SERVEF d'Ocupació  
4.1. En les Oficines d'Ocupació segons la categories establides en funció del numere de demandants d'ocupació   
4.1.1. Oficines de 3ª i 4ª, el director o persona responsable de l'Oficina i el servici de seguretat.  
4.1.2. Oficines de 1ª i 2ª, el director o persona responsable de l'Oficina, un funcionari per a registre i renovació de demandes d'ocupació i el servici de seguretat.  
5. Centres SERVEF de Formació  
5.1. El director del Centre en funcions directives, excloent-ne activitats lectives. En cas de vacant o absència justificada, el vicedirector, cap d'estudis, secretari o persona responsable del centre per este orde.  
6. Centres Territorials de Seguretat i Salut en el Treball de l'INVASSAT  
6.1. Un tècnic superior o mitjà de Seguretat i Salut en el Treball de guàrdia, per cada Centre Territorial.  
7. Justícia  
7.1. Un funcionari del Cos de Gestió Processal i Administrativa o un funcionari del Cos de Tramitació Processal i Administrativa per cada una de les seccions i un funcionari del Cos d'Auxili Judicial per Sala del Tribunal Superior de Justícia.  
7.2. Audiències provincials: un funcionari del Cos de Gestió Processal i Administrativa o un funcionari del Cos de Tramitació Processal i Administrativa per cada una de les seccions i un funcionari del Cos d'Auxili Judicial per cada quatre seccions.  
7.3. A excepció dels jutjats que actuen de guàrdia, que hauran de comptar amb tota la dotació de personal que efectua el servici de guàrdia habitualment, en els òrgans que s'especifiquen a continuació, es consideren servicis mínims els funcionaris següents:  
7.4. Deganats: tres funcionaris en el de València, un a Castelló i dos a Alacant.  
7.5. Resta de deganats: 1 funcionari  
7.6. Servicis comuns: tres funcionaris en el de València, un a Castelló i dos a Alacant.  
7.7. Resta servicis comuns: 1 funcionari.  
7.8. Jutjats de Primera Instància i Instrucció: 1 de Gestió o 1 de Tramitació i per cada 4 jutjats, 1 d'Auxili.  
7.9. Jutjats de Primera Instància: 1 de Gestió o 1 de Tramitació i per cada 4 jutjats, 1 d'Auxili.  
7.10. Jutjats d'Instrucció: 1 de Gestió o 1 de Tramitació i per cada 4 jutjats, 1 d'Auxili.  
7.11. Jutjats de Violència sobre la Dona a València, 1 de Gestió o 1 de Tramitació i 1 d'Auxili per als 4 jutjats.  
7.12. Jutjats de Violència sobre la Dona a Alacant i Castelló, 1 de Gestió o 1 de Tramitació   
7.13. Jutjats Penals, excepte els de València, Alacant i Castelló: 1 de Gestió o 1 de Tramitació i 1 d'Auxili.   
7.14. Jutjats Penals de València: 1 de Gestió o 1 de Tramitació per cada Jutjat i 6 d'Auxili per a tots els jutjats.  
7.15.Jutjats Penals d'Alacant: 1 de Gestió o 1 de Tramitació per cada Jutjat i 4 d'Auxili per a tots els jutjats.  
7.16. Jutjats Penals de Castelló: 1 de Gestió o 1 de Tramitació per cada Jutjat i 2 d'Auxili per a tots els jutjats.  
7.17. Jutjats Contenciós Administratiu: 1 de Gestió o 1 de Tramitació o 1 d'Auxili.  
7.18. Jutjats Socials: 1 de Gestió o 1 de Tramitació i 1 d'Auxili per cada quatre jutjats.  
7.19. Jutjats del Mercantil: 1 de Gestió o 1 de Tramitació.  
7.20. Jutjats de Vigilància Penitenciària: 1 de Gestió o 1 de Tramitació i 1 d'Auxili.  
7.21. Jutjats de Menors: 1 funcionari en cada jutjat.  
7.22. Registres Civils Únics: 1 de Gestió, 1 de Tramitació i 1 d'Auxili.  
7.23. Resta registres Civils: un funcionari  
7.24. Un funcionari per cada un dels jutjats de pau.  
7.25. Un funcionari del Cos de Gestió Processal i Administrativa, un funcionari del Cos de Tramitació Processal i Administrativa i un funcionari del Cos d'Auxili Judicial en cada una de les distintes Fiscalies, a excepció de les que actuen de guàrdia, que hauran de comptar amb tota la dotació de personal que efectua el servici de guàrdia habitualment.  
7.26. En les Adscripcions de Fiscalia: un funcionari  
7.27. El 30% dels funcionaris del Cos de Metges Forenses en els Instituts de Medicina Legal.  
7.28. Un funcionari dels Cossos de Tramitació o Auxili en els Instituts de Medicina Legal.  
8. Sanitat pública  
8.1. Hospitals  
8.1.1. Servicis propis dels diumenges:  
1.0.5.3. Sales d'hospitalització   
1.7.4.8. Servicis centrals urgents  
5.8.9.4. Quiròfan d'urgències  
5.9.8.9. Portes d'urgència  
6.0.1.7. Unitat d'hospitalització a domicili  
4.5.3.7. Hospital de dia  
9.7.5.0. Cuines, manteniment i centraleta de telèfons.  
8.1.2. Servicis de jornada habitual:  
8.2.7.4. Diàlisi  
4.8.6.4. Radioteràpia  
1.6.9.1. Programa de transplantaments  
8.1.3. Servicis del 50% de la jornada habitual:  
2.5.6.0. Servicis de Farmàcia hospitalària  
1.7.5.0. Quiròfans programats  
5.4.4.2. Oncologia  
1.1.1.6. UCI  
8.0.5.0. Unitat de Reanimació  
8.1.4. Servicis del 25% de jornada habitual:  
6.0.0.5 Consultes externes  
8.2. Punts d'Atenció Sanitària (PAS)  
8.2.1. Servicis propis de la seua jornada habitual de 17.00 a 9.00 hores.   
8.3. SAMU-CICU  
8.3.1. Servicis propis de la seua jornada habitual.  
8.4. Punts d'Atenció Continuada de Primària (PAC)  
8.4.1. Servicis propis de la seua jornada habitual de 15.00 a 9.00 hores  
8.5. Centres de Salut i Centres d'Especialitats  
8.5.1. S'han de mantindre els servicis propis d'un dissabte, que són els mínims necessaris per a atendre els requeriments de la població.  
8.6. Atenció domiciliària  
8.6.1. Servicis del 50% de la jornada habitual per a garantir l'assistència sanitària no demorable.  
8.7. Centres de transfusions  
8.7.1. Servicis del 50% de la jornada habitual per a garantir l'assistència sanitària no demorable.  
8.8. Centres de salut pública  
8.8.1. El director Coordinador del Centre, com a responsable.  
8.8.2. Coordinador veterinari per la xarxa d'alertes nacional de l'Agència Espanyola de Seguretat Alimentària. Activació de recursos i immobilitzacions.  
8.8.3. Veterinaris d'escorxador. Les obligacions normatives exigixen control oficial continu per a dictaminar l'aptitud del consum de les carns que es produïxen en l'establiment.  
8.8.4. Un tècnic de promoció de la salut. Per a garantir la resposta en intervencions sanitàries no demorables o urgents (TBC, meningitis?.), així com pel que fa en vacunes, la seua logística i cadena de fred.  
8.8.5. Un tècnic d'epidemiologia. Manteniment de la vigilància epidemiològica i necessitat intervenció en cas de malalties transmissibles.  
8.9. Neteja i recollida de residus en centres hospitalaris  
8.9.1. Es prestaran els servicis propis d'un dia festiu.  
8.10. Servicis funeraris  
8.10.1. El personal imprescindible per a procedir a la recollida de difunts a domicili, clíniques i hospitals que no disposen de les instal·lacions adequades que permeten ajornar el seu trasllat a inhumació o incineració, sempre de conformitat al que disposa la legislació vigent de policia mortuòria sanitària.  
8.11. Àrea d'Informàtica, Telecomunicacions i Organització  
8.11.1. En els servicis següents el 50% dels efectius habituals:  
8.00.5.9. Resposta a incidents (Nivells 1, 2 i 3).  
9.80.7.8. Monitorització de sistemes i xarxes de comunicacions.  
4.86.2.7. Coordinació de les actuacions dels equips que participen en els servicis anteriors.  
9. Sanitat privada  
9.1. La plantilla habitual d'un dia festiu en els diferents centres sanitaris  
10. Ensenyament públic i privat  
10.1. En tots els centres: el director del centre en funcions directives, excloent-ne activitats lectives. En cas de vacant o absència justificada, el vicedirector, cap d'estudis, secretari o persona responsable del centre per este ordre. En els centres amb més d'un torn d'ensenyament podrà ser rellevat el càrrec directiu que preste el servici per un altre membre de la Junta Directiva  
10.2. En els centres d'educació infantil i ensenyança primària: un professor per etapa educativa, amb un mínim d'un professor per cada sis unitats; addicionalment al que establix l'apartat 10.1  
10.3. En els centres d'ensenyament o educació amb internat, a més dels servicis establits en els apartats anteriors es prestaran els servicis propis dels dies festius,   
11. Servicis Socials  
11.1. En els centres assistencials d'atenció 24 hores es prestaran els servicis propis d'un diumenge.  
11.2. En els servicis d'assistència a domicili els habituals dels diumenges.  
12. Protecció Civil, Servici d'Emergències i Prevenció i Extinció d'Incendis Forestals  
12.1. En l'Àrea i en el Centre de Coordinació d'Emergències de l'Eliana:   
12.1.1. El tècnic de Protecció Civil assignat a la Sala de comandament i control  
12.1.2. L'operador de comunicacions de torn en la Sala de comandament i control.  
12.1.3. El personal habitual en guàrdia de localització.   
12.2. En el servici d'atenció del telèfon 112 de la Comunitat Valenciana  
12.2.1. El 90% del dimensionament previst per a atenció de crides en un dia laborable.  
12.2.2. Un coordinador de sistemes i comunicacions  
12.2.3. Un tècnic de bases de dades.  
12.3. En els Consorcis Provincials de Bombers:  
12.3.1. Els servicis propis d'una jornada habitual quant al personal operatiu i comandaments de bombers, incloent els capatassos coordinadors, tècnics per a l'extinció d'incendis forestals, incloent el centre de comunicacions de cada Consorci.  
12.3.2. Com a mínim una persona per a registre i una altra per a atenció telefònica i atenció al públic.  
12.4. En els servicis d'extinció d'incendis forestals:  
12.4.1. Els servicis propis d'una jornada habitual que es presten pels mitjans següents: helicòpters, avions d'extinció i brigades helitransportades.  
12.4.2. Brigades Rurals d'Emergència i Autobombes: el 60% dels servicis habituals en nivell de preemergència per incendis forestals 1 o 2, es podrà requerir la presència del 100% en el cas que es declare nivell 3 o extraordinària.  
12.5. En els servicis de prevenció d'incendis forestals de la Conselleria de Medi Ambient el personal que presta habitualment servicis corresponents a diumenges i festius, en funcions de vigilància i protecció de la naturalesa, i de coordinació, direcció tècnica i participació en l'extinció d'incendis.  
12.5.1. Respecte de l'empresa pública VAERSA, els servicis mínims seran els següents:  
71.9.0.6. Centrals de comunicacions provincials i observatoris forestals: el 50% de les unitats  
66.8.6.3. Unitats de vigilància:  
37.7.5.6.7. Preemergència nivell 1: el 10% de les unitats corresponents a cada una de les deu zones operatives en què està dividida la Comunitat Valenciana, no obstant això, es garantix una unitat com a mínim en cada una d'estes.   
82.5.0.9.9. Preemergència nivell 2: el 40% de les unitats corresponents a cada una de les zones operatives.   
97.8.2.5.6. Preemergència nivell 3 o extraordinària: el 100% de les unitats.  
13. Transport de viatgers  
13.1. S'establixen els servicis mínims següents per a l'empresa Ferrocarrils de la Generalitat Valenciana (FGV):  
13.1.1. Un 30% de les circulacions ordinàries regulars grafiades dels trens i tramvies en hores punta de 6 a 9 hores, amb un màxim global del 25% de les circulacions grafiades en la jornada.  
13.1.2. Quant al personal pertanyent als Servicis de Manteniment, Instal·lacions Fixes i Tallers, tenint en compte la naturalesa d'estos servicis, es considera imprescindible establir uns servicis mínims d'un 25%. En tot cas es garantirà un mínim de dues persones en les Brigades d'Atenció Permanent.  
13.1.3. Per als Servicis d'Atenció al Client, Centrals Telefòniques i Registre General, es garantirà la presència d'una persona que permeta, respectivament, oferir informació als usuaris d'este mitjà de transport i la presentació de qualsevol document pels ciutadans   
No s'integren en el còmput dels percentatges els denominats "trens materials", és a dir aquells que no transporten viatgers, i especialment els coneguts com a trens de "reposicionament", la finalitat dels quals és la de situar el material mòbil en els punts adequats per a la represa de la circulació a la finalització dels períodes de vaga.  
13.1.4. Per a les línies d'autobusos de transport urbà i interurbà s'establixen uns servicis mínims equivalents al 30% del servici habitual en hores punta de 6 a 9 hores i un màxim global del 25% de les circulacions d'una jornada, es garantix en les línies interurbanes com a mínim un viatge d'anada i tornada al dia.   
14. Servici de grues   
14.1. Un conductor de vehicle grua, dedicat a atendre situacions de necessitat   
15. Mitjans de comunicació  
15.1. S'haurà de prestar el servici per part del 50% del personal que realitza les seues tasques habitualment en els servicis informatius.  
16. Energia  
16.1. Les empreses i els organismes encarregats de la producció i subministrament d'energia elèctrica, producció i distribució de gas i depuració i subministrament d'aigües, hauran de prestar un servici equivalent a l'habitual en un dia festiu.  
Segon  
El que disposen els apartats anteriors d'esta resolució, no suposarà cap limitació dels drets que la normativa reguladora de la vaga reconega al personal en la dita situació, no empleat en la cobertura dels servicis mínims establits, ni tampoc afectarà la tramitació o els efectes de les peticions que motiven la vaga.  
Tercer  
La present resolució entrarà en vigor el mateix dia de la publicació en el Diari Oficial de la Comunitat Valenciana.  
Que s'advertisca amb la notificació a les parts el dret que els assistix de recórrer la present resolució davant de la Sala Contenciosa Administrativa del Tribunal Superior de Justícia de la Comunitat Valenciana, conforme al que disposa la Llei 29/1998, de 13 de juliol, reguladora de la Jurisdicció Contenciosa Administrativa, dins del termini dels deu dies hàbils següents a la seua notificació, en la forma prevista en els articles 115 i següents de la llei mencionada.  
València, 23 de setembre de 2010.- El conseller d'Economia, Hisenda i Ocupació, p. d. f. (Resolució 21.07.2003), el director general de Treball, Cooperativisme i Economia Social: Román Ceballos Sancho.


Còpia Permalink ELI